Ziarul „Adevărul“ a prezentat modul în care Sorin Ovidiu Vîntu a plagiat din alte lucrări în cartea pe care a scris-o după gratii, pentru a i se reduce pedeapsa cu 33 de zile. Experţii consultaţi de „Adevărul“ sunt categorici: cartea „România - studiu comparativ între trei epoci consecutive: comunism, tranziţie şi perspectivele comunitare“, scrisă de SOV în spatele gratiilor, nu este o lucrare originală. Aceştia au stabilit că volumul nu este altceva decât un conglomerat de texte copiate din alte opere.

„DACĂ E PLAGIAT, VA RĂSPUNDE PENAL“



În cazul în care se dovedeşte că Sorin Ovidiu Vîntu a plagiat, eliberarea sa condiţionată ar putea fi suspendată. „Deţinutul ia la cunoştinţă de mai multe documente, pe care le semnează. Printre acestea se numără şi un angajament care prevede că în cazul în care se dovedeşte că a încălcat normele de conduită ale cercetării-dezvoltării, cum ar fi plagiat, confecţionare de date sau falsificare, va răspunde penal şi, pe lângă aceasta, i se va anula şi eliberarea condiţionată“, a declarat pentru „Adevărul“ subinspectorul Georgiana Gherman, purtător de cuvânt al Administraţiei Naţionale a Penitenciarelor (ANP).



Există însă o singură problemă. Dacă deţinutul este eliberat înainte de a se dovedi că a plagiat, Administraţia Penitenciarelor nu mai poate face nimic. „Dacă este eliberat între timp, atunci numai instanţele de judecată sunt în măsură să decidă anularea eliberării condiţionate şi rechemarea în penitenciar“, a mai spus Georgiana Gherman.